CELEX: 32007D0773
Language: fi
Date: 2007-11-26 00:00:00
Title: 2007/773/Euratom: Neuvoston päätös tehty 26 päivänä marraskuuta 2007 , lisätutkimusohjelman, joka Yhteisen tutkimuskeskuksen on määrä toteuttaa Euroopan atomienergiayhteisölle, jatkamisesta yhdellä vuodella

30.11.2007   
            
            
               FI
            
            
               Euroopan unionin virallinen lehti
            
            
               L 312/29
            
         NEUVOSTON PÄÄTÖS
   tehty 26 päivänä marraskuuta 2007,
   lisätutkimusohjelman, joka Yhteisen tutkimuskeskuksen on määrä toteuttaa Euroopan atomienergiayhteisölle, jatkamisesta yhdellä vuodella
   (2007/773/Euratom)
   EUROOPAN UNIONIN NEUVOSTO, joka
   ottaa huomioon Euroopan atomienergiayhteisön perustamissopimuksen ja erityisesti sen 7 artiklan,
   ottaa huomioon komission ehdotuksen, jonka komissio antoi tieteellis-teknistä komiteaa kuultuaan,
   ottaa huomioon Yhteisen tutkimuskeskuksen (YTK:n) johtokunnan lausunnon,
   sekä katsoo seuraavaa:
   
               (1)
            
            
               Isotooppilääketieteen kehittäminen Euroopan unionissa myötävaikuttaa ihmisten terveyden suojelun varmistamista koskevan tavoitteen saavuttamiseen. Se edellyttää lääketieteellisiin tarkoituksiin käytettävien koereaktorien käytön lisäämistä.
            
         
               (2)
            
            
               Neuvosto teki 19 päivänä helmikuuta 2004 päätöksen lisätutkimusohjelman hyväksymisestä, joka yhteisen tutkimuskeskuksen on määrä toteuttaa Euroopan atomienergiayhteisölle (1). Ohjelma hyväksyttiin kolme vuotta kestäväksi kaudeksi, 1 päivään tammikuuta 2007.
            
         
               (3)
            
            
               Lisätutkimusohjelma, johon Pettenin suurvuoreaktori kuuluu, on eurooppalaisen tutkimusalueen puitteissa yksi tärkeimmistä unionin käytettävissä olevista välineistä, jolla myötävaikutetaan lääketieteellisen diagnostiikan ja hoitomenetelmien tukemiseen ja testaamiseen, materiaalitieteiden kehittämiseen ja ydinenergia-alan ongelmien ratkaisuun.
            
         
               (4)
            
            
               Suurvuoreaktori on käyttökunnossa ainakin vuoteen 2015, ja reaktorin operaattorille myönnettiin uusi ajantasaistettu käyttölupa helmikuussa 2005. Lisätutkimusohjelmaa olisi tämän vuoksi jatkettava edelleen yhdellä vuodella, jotta tarjolla olevaa tekniikkaa voitaisiin käyttää hyväksi. Jatkamisen olisi tultava voimaan takautuvasti, jotta katettaisiin ohjelman käynnissä olevat toiminnat 1 päivästä tammikuuta 2007.
            
         
               (5)
            
            
               Tämän lisätutkimusohjelman jatkon edellyttämä rahoitus tulee Alankomailta ja Ranskalta,
            
         ON TEHNYT TÄMÄN PÄÄTÖKSEN:
   1 artikla
   Jatketaan yhdellä vuodella 1 päivästä tammikuuta 2007 lukien suurvuoreaktorin käyttöä koskevaa lisätutkimusohjelmaa, jäljempänä ’ohjelma’, jonka tavoitteet määritellään liitteessä I.
   2 artikla
   Ohjelman toteuttamisen jatkamista varten tarpeelliseksi arvioitu rahoitus on 8 500 000 euroa. Rahoituksen jakautuminen esitetään liitteessä II.
   3 artikla
   Komissio vastaa ohjelman toteuttamisesta ja käyttää siinä Yhteisen tutkimuskeskuksen laitosten palveluja. Yhteisen tutkimuskeskuksen johtokunnalle toimitetaan tiedot ohjelman toteuttamisesta.
   4 artikla
   Komissio antaa ennen 15 päivää kesäkuuta 2008 Euroopan parlamentille, neuvostolle sekä Euroopan talous- ja sosiaalikomitealle kertomuksen tämän päätöksen täytäntöönpanosta.
   5 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä tammikuuta 2007.
   6 artikla
   Tämä päätös on osoitettu kaikille jäsenvaltioille.
   
      Tehty Brysselissä 26 päivänä marraskuuta 2007.
      
         
            Neuvoston puolesta
         
         
            Puheenjohtaja
         
         J. SILVA
      
   
   
      (1)  Neuvoston päätös 2004/185/Euratom, tehty 19 päivänä helmikuuta 2004 (EUVL L 57, 25.2.2004, s. 25).
   
      LIITE I
      OHJELMAN TIETEELLISET JA TEKNISET TAVOITTEET
      Ohjelman pääasiallisena tavoitteena on:
      
                  1.
               
               
                  Pettenin suurvuoreaktorin turvallinen ja luotettava käyttö; tähän kuuluu laitoksen tavanomainen käyttö yli 250 päivänä vuodesta sekä polttoainekierron hallinnointi sitä koskevan turvallisuus- ja laadunvalvonnan alaisena.
               
            
                  2.
               
               
                  Suurvuoreaktorin järkevää käyttöä kehitetään useilla aloilla. Tärkeimmät tutkimuksen ja kehittämisen alueet, joissa suurvuoreaktoria käytetään, ovat olemassa olevien ydinreaktorien turvallisuuden parantaminen, terveys, mukaan luettuna lääketieteellisten isotooppien kehittäminen, jotta voidaan vastata lääketieteellisessä tutkimuksessa ja lääketieteellisten hoitotekniikoiden testauksessa esiin tuleviin kysymyksiin, fuusio, perustutkimus ja koulutus sekä jätehuolto, johon kuuluu myös mahdollisuus kehittää ydinpolttoainetta eliminoimalla ydinasekelpoinen plutonium.
               
            
   
      LIITE II
      2 ARTIKLASSA TARKOITETUN RAHOITUKSEN JAKAUTUMINEN
      Ohjelman rahoittavat Alankomaat ja Ranska.
      Rahoitus jakautuu seuraavasti:
      
                  Alankomaat
               
               
                  :
               
               
                  8 200 000 euroa.
               
            
                  Ranska
               
               
                  :
               
               
                  300 000 euroa.
               
            
                  Yht.
               
               
                  :
               
               
                  8 500 000 euroa.